Wy Erwijdus, von Godes wegen vnde des Römijsche schtules bijschop tho Abow. Wnseren fruntlijchen groth tho vor met vormogen alles gudes. Ersamen vorsijchtijgen vornumstijgen wnde wijsen herren vnde gunstijge nabers her borgermeijster vnde ratman der stat Reuel. Vnser fruntlijcke bede ijs beijde van wnsernt wegen vnde der kerken, Göstaff Erijckson[s], her vnde nw gubernator yn Schweden, vnde des rijkes vns vnde vnsern bot offte bewijser des breues behulflijck, vorderlijck vnde nicht vorhijnderlijck offte schedlijck tho wesende, dat wij mochten kregen vor gelt vnde want so fel folks alz vnser both hebben wyl vnde krygen kan, wp dat wy dem wnmylden koning wedderstan mochten, dat sodan vngehort jamer vnde mort na blyuen mochte alz Got betert geschen ys vnde tho besorgen schtet: behijlde he synen wyllen, dat he by meher wmlyggenden landen vnde schteden dem gelijch doen wolde, dar Got vor sij wnde wij wnser beste darumme brucken wellen, dat sodan jomer vnde mort vort meher geschtyllet werde. Ysset dat wy etwes heher vor vnser gelt wth jwer ersamen schtat vnde des gnedygen herren des meijsters lant hebben mogen alz vorberört vor vnser gelt, ijs vnsere fruntlijcke bede, dat wij vorschulden dach vnde nacht jn sodanen offte grotteren wor wij könen offte mogen etcetera. Gescreuen tho Abow des frijdages vor vnser leuen frawen dage tho Iychtmijssen des jares mcccccxxij, vnder vnser secret.